
INNLEDNING

Jeg er en europeer

Det er sommer, det er «lettskyet og stort sett pent vær», og det er 1966. Jeg kjører sørover fra hjembyen Moss på min nye Suzuki 250 motorsykkel med en lite profesjonell oppakning surret fast på bagasjebrettet. Dette er lenge før en firefelts E6. Etter bortimot en time på den smale og svingete asfaltstripen gjennom mitt vakre Østfold kommer jeg for første gang på egen kjøl til en landegrense der det store utland venter på den andre siden: Sverige. Her er det fortsatt venstrekjøring. Det er en spennende introduksjon til det fremmede å måtte svinge over til den andre siden av veien – og å huske å holde seg der de nest fem-seks timene. [1] Ferden går gjennom Uddevalla, Göteborg og Halmstad, der velstanden er mye mer synlig enn i et fortsatt nokså provinsielt Norge. For ikke å snakke om at den svenske kronen er mye sterkere enn den norske, noe som treffer meg med full tyngde på den første bensinstasjonen, der de svenske pengesedlene forsvinner raskere enn mitt vesle budsjett hadde tatt høyde for.

Fergen Helsingborg–Helsingör tar motorsykkelen og meg til Danmark. Her kan jeg allerede fornemme smaken av det mer sentrale Europa. Trehusene er byttet ut med boliger i murstein og betong. Vegetasjonen endrer seg langsomt, nesten umerkelig, til floraen vi finner i varmere land. Men først ved grensen til Tyskland vet jeg at nå har jeg omsider ankommet Kontinentet med stor K. Mens de nordiske landene hadde passfrihet allerede fra 1952, må jeg nå legge mitt nyervervede pass fram for det skeptiske blikket til en alvorlig politimann i grønn uniform, godt plassert bak en lite innbydende skranke. I dagene som kommer skal det bli grensepolitistasjoner i alle fasonger og størrelser, der sidene i passet gradvis fylles opp med mangefargete stempler. Etter hvert blir det nesten som en besettelse å få flest mulig stempler som et minne om denne første utenlandsturen. Som da jeg kjører langs grensen mellom Belgia og Frankrike, og finner en liten fransk landtunge inn i Belgia med den lille byen Givet, der jeg kan krysse grensen to ganger på få minutter. Med dertil hørende dumpe smell fra stemplene som enda en gang treffer en pass-side. Og ved hver eneste grense er det samme sirkus: Finne et vekslingskontor og tenke grundig gjennom hvilke valutaer som vil være gangbare i de kommende dagene, og hvor mye som trengs for å overleve. Lommeboken fylles opp av sedler og mynter fra mange land, mens altfor mange vekslingskurser surrer rundt i hodet.

Alt dette skulle vi legge bak oss i løpet av de neste femti årene. I dag er det blitt både enklere og mer dagligdags å si «Jeg er en europeer». Likevel er det et politisk tungt utsagn: Å skape og bevare et fritt og helt Europa kostet århundrer med blod, svette og tårer. I tidligere tider var det minst to kriger hvert eneste år i Europa. Trettiårskrigen på 1600-tallet var en av de mest katastrofale. Millioner bukket under som et resultat av en brutal krigføring, sult, og kulde. Det som i dag er Tyskland, mistet hele tredjeparten av sin befolkning. Men krigen skulle også bli et paradigmeskifte. I tillegg til å stanse den hemningsløse nedslaktingen av menn, kvinner og barn fastslo fredsavtalene i Westfalen i 1648 for første gang prinsippet om respekt for nasjonal suverenitet og selvråderett. [2] Dette skulle bli en del av fundamentet for folkeretten. Hver nasjon hadde rett til å avgjøre hvilke verdier som skulle være rådende innenfor landets grenser. Å være trygt forankret i egen, nasjonal kultur var avgjørende for å kunne møte internasjonaliseringens utfordringer. Forståelsen av det meningsløse ved å slåss om fortolkningen av religiøse dogmer medførte større aksept for en mer sekulær stat og for et samfunn som forsonet seg med sine minoriteter. Ulike religiøse grupper fikk rett til å eksistere side om side, uten at den ene fikk tyrannisere den andre. Men ikke alle delte disse holdningene. Da John Locke bygget sitt forsvar for religiøs toleranse i 1689, var han klar på at visse grupper ikke kunne tolereres under noen omstendighet. Dette gjaldt særlig tilhengere av trosretninger som truet samfunnets sosiale orden eller som tjente «en annen prins» i utlandet. Som eksempel viste han til muslimene, som «blindt adlød muftien i Konstantinopel». En splittet lojalitet gir farlige undersåtter. [3]

Våre felleseuropeiske verdier kan spores tilbake til en gresk, romersk og jødisk-kristen arv. Idealer som toleranse, menneskerettigheter og fred med andre kulturer oppsto ikke i et sivilisasjonsvakuum. De var basert på en filosofi hentet fra de tidlige demokratier og fra religiøse skrifter, der Det nye testamentet sto i en særstilling. De viktigste bidragene fra det antikke Hellas var forståelsen av demokratiet, ideer om politisk frihet og en debattkultur der borgere og filosofer møttes for diskusjoner der det kunne gå varmt for seg, men uten at de tok fram sverdene. Romerne viste oss hvordan vi kunne organisere embetsverket, statsstyret og rettsvesenet. Kristen tenkning ledet fram til den europeiske humanismen. Med sin sterke tro på individet var normen at mennesket skulle demonstrere sin tro ved å bruke sine evner og arbeide for å gjøre verden til et bedre sted. Dette la forutsetningene for kapitalismens fokus på frihet kombinert med innsatsvilje og hardt arbeid.

Et delt Europa

Fjernlyset på bilen skjærer gjennom vinternatten. Den svarte, snorrette asfaltstripen er innrammet av lave brøytekanter. På begge sider av veien er det snødekte jorder; store, gråhvite flater som går over i et ugjennomtrengelig mørke. I det fjerne kan vi skimte lys fra en og annen øde bondegård. Jeg ser på klokken. Det er ennå en halvtime til jeg skal avløse min bror ved rattet. Ansiktet hans er delvis opplyst av det gule lyset fra instrumentene på Volvoen, han ser en smule søvnig ut der han stirrer ut i mørket, men en halvtime til må han klare. Jeg glir inn i en urolig døs, bedøvet av motorduren og av mange timer bak rattet. Noe bryter gjennom bevisstheten. Noe som forstyrrer harmonien. En høy, skingrende lyd til venstre et sted. Jeg våkner brått og mener å se et svakt lys komme mot oss der ute. Bilen gjør plutselig noen små hopp. Sekundet etterpå hører vi et brøl rett bak oss. Et svært damplokomotiv dundrer forbi, etterfulgt av en uendelig rekke med godsvogner innhyllet i en sky av snø som virvles opp fra bakken. Vi hadde vært et sekund eller to fra å bli smadret av et damplokomotiv på en anonym, mørklagt og dårlig skiltet planovergang. En altfor svak frontlykt var eneste varsel om et par hundre tonn med jern og stål som raste gjennom nattemørket.

Det første som hadde slått meg da vi kjørte gjennom Sassnitz klokken fem om natten etter å ha ankommet Øst-Tyskland med fergen fra Sverige, var da også mørket. Slik måtte det ha sett ut nattestid i Norge i krigsårene. Men dette var desember 1972, 27 år etter at krigen var slutt. Likevel var det bare hovedgaten som var utstyrt med gatelys. Sideveiene til høyre og venstre lå i stummende mørke. Heller ikke i butikkvinduene vi passerte var det lys, med bare ett unntak så vidt jeg kunne se: En ansamling av nedstøvete sko opplyst av en enslig pære som hang fra en ledning uten noen antydning til lampeskjerm. Strøm var tydeligvis mangelvare. Også på en planovergang. Et livsfarlig krysningspunkt mellom bane og bil, uten strøm til belysning eller til bommer som kunne senke seg når et tog var i anmarsj.

Etter hvert begynte det heldigvis å lysne i øst. Det svarte ble avløst av det grå. Grå bygninger. Grå biler. Grå mennesker på vei til jobb eller til skole under den bleke vintersolen. Julen var like rundt hjørnet, men her ute i provinsen, langt fra regimets utstillingsvindu Øst-Berlin, var julepynten ytterst sparsom. Som i butikkvinduet der eneste dekorasjon var en støvete nisse i det ene hjørnet, med noen tomesker som åpenbart skulle forestille julegaver strødd tilfeldig utover. Nå la vi også merke til lukten. Den lukten som var så karakteristisk for hele det østlige Europa den gangen. Utover formiddagen ble hele landet badet i en dis av røyken fra forbrenning av billig bensin og olje. Østtyske Trabant og polske Syrena var utstyrt med totaktsmotorer som gikk på oljeblandet bensin. Olje av dårlig kvalitet i bensin av like dårlig kvalitet. Denne giftige blandingen ble skyllet gjennom en motor designet på 1940-tallet. Det stinket. Og nå om vinteren fylte også røyken fra kullfyringen gatene. Det aller meste av elektrisiteten ble produsert i kullkraftverk som ble fôret med brunkull. Brunkull forurenser enda mer enn steinkull. Til sammen ble dette en illeluktende suppe. Men som jeg skulle erfare noen år senere, var det stille i østeuropeiske media rundt denne miljøbomben, som for de fleste skulle bety kortere forventet levetid. Miljøspørsmål passet ikke inn i partiets propagandabilde av et sunt og veldrevet samfunn.

Min bror hadde giftet seg med unge, vakre og velutdannete Margareta fra Praha høsten 1972. Målet var å hente henne og kjøre tilbake til Norge, forhåpentligvis tidsnok til julefeiringen. Det skulle holde hardt. I tre hele dager tråklet vi oss rundt i Prahas mange gater for å få de utallige underskriftene og stemplene som var påkrevet for å kunne forlate landet. Jeg var sjåfør, min bror leste kart, og i baksetet satt mor og tante med en bunke på noenogtyve konvolutter med passende beløp. På hvert kontor ble det levert en konvolutt til den ansvarlige saksbehandler, en liten julegave som bidro til at han eller hun da velvilligst fant å kunne undertegne og stemple det forelagte dokumentet. Da det bare var én konvolutt igjen, var utreiseformalitetene omsider i orden. Vi stablet bilen full av bagasje og kjørte mot grensen til Vest-Tyskland via Karlovy Vary, fortsatt med meg som sjåfør, og med de to nyforelskede ikke veldig tilsnakkendes i baksetet. Da vi nådde grensen, var den akkurat like uhyggelig godt bevoktet som alle andre grenser mellom Øst- og Vest-Europa. For å stoppe ethvert fluktforsøk hadde tsjekkerne installert høye gjerder med piggtrådruller, pansersperringer og minefelt omkranset av varselskilt med truende dødninghoder. Hele anlegget var overvåket fra høye vakttårn som struttet av maskingeværmunninger. Men vi hadde alle papirene i orden. Trodde vi. Etter en timelang sjekk av bagasje og papirer kom en morsk grenseoffiser bort til oss der vi satt i bilen og ventet, han henvendte seg til min bror på engelsk: «Dere må tilbake til Praha. Din kones identitetskort skulle vært innlevert til Innenriksministeriet før avreise.» Til Praha og tilbake igjen, det betydde tretti mil ekstra – og hvordan ville det da stille seg med de mange og til dels tidsbegrensede tillatelsene vi hadde strevd så mye for å få tak i? Margareta skjønte at dette faktisk kunne stoppe utreiseplanene – og brast i gråt. Da skjedde det som ikke kunne skje: Grenseoffiserens trekk mildnet, han senket skuldrene merkbart, det var til og med antydning til et smil da han på tsjekkisk sa noe sånt som «vi får la det gå for denne gang». Etter en liten stund var han tilbake igjen med passene ferdig stemplet. Et lite blaff av medmenneskelighet i disse trøstesløse omgivelsene av skuddklare våpen og harde blikk. Kanskje også inspirert av julen som snart skulle senke seg. Porten til Vesten var åpnet. Nå var det strake veien gjennom det frie Europa, via Tyskland, Danmark og Sverige til Norge.

Delingen av Europa etter annen verdenskrig var et resultat av en serie nokså vilkårlige beslutninger utenfor de fleste europeernes kontroll. På Jalta i februar 1945 ble det hamret ut løsninger i regi av to sterke personligheter – Stalin og Churchill – og en allerede svekket Roosevelt. Møtet var preget av det styrkeforholdet som gjaldt i øyeblikket: Den røde hær nærmet seg hjertet av Europa. Men deling av kontinentet har lengre tradisjoner enn som så. Vi kan gå helt tilbake til steinalderen, til skillelinjer mellom nord og sør, mellom de som måtte jobbe hardt for å overleve lange og kalde vintre, og de mer tilbakelente i Middelhavslandenes mildere temperaturer. Så spoler vi fram noen årtusener til Romerrikets erobringer. De romerske legionene nådde fram til Rhinen, som grovt sett skulle bli et skille mellom det latinske i sørvest og det germanske i nordøst. Enda et halvt årtusen, og riket ble delt i en østlig og en vestlig del av Honorius og Arcadius, sønner av avdøde keiser Theodosius. Det østlige riket, Bysants, skulle overleve helt til muslimene overrente Konstantinopel i 1453, mens den vestlige delen gikk i oppløsning på 500-tallet. Denne delingen skulle medføre at den ortodokse kirken dominerer i øst, mens den katolske står sterkest i vest.

Mot slutten av forrige århundre ble et rustent og forhatt jernteppe fjernet og erstattet med åpne grenser. Murens fall frigjorde krefter som ikke lenge etterpå felte verdens siste kolonirike, det sovjetiske imperiet. Den globale maktbalansen hadde vippet i favør av de som sto for et demokratisk, markedsorientert samfunn, på bekostning av sentralstyrte og autoritære regimer. I ettertid skulle også de østeuropeiske landenes myndigheter basere seg på befolkningens interesser og behov, snarere enn å følge diktatene til en smal og inkompetent elite. Likevel har vi ennå lett for å assosiere Øst-Europa med noe rettsløst og tilbakestående. Dårlige nyheter fra ett land ekstrapoleres gjerne til å gjelde alle de tidligere østeuropeiske landene. En stereotypi, javel – men er den kanskje også korrekt? Bare én generasjon etter kommunismens fall var det uansett ikke lenger enkelt å fastlegge en grense mellom øst og vest basert på politikk, økonomi og holdninger i befolkningen. Kløften mellom Russland og Finland (og Norge) var fortsatt skarpskåret, men var de baltiske landene nå Vest- eller Øst-Europa? Og hva med land som Polen og Serbia? Det var blitt ganske så abstrakt å snakke om et Øst-Europa i den betydning som lå i begrepet i annen halvdel av forrige århundre, da Warszawapakten definerte grensene. I dag vil både polakker, serbere og makedonere insistere på å bli omtalt som Europeere med stor E, selv om de ikke kan nekte for at det finnes en viss postkommunistisk logikk. Etter tretti års integrasjon kan vi fortsatt finne et skille mellom det som var de to statene Forbundsrepublikken og DDR. Av de tusen rikeste individene i Tyskland er bare seks fra øst. Og andelen av tidligere DDR-borgere i den intellektuelle eliten, samfunnets toppsjikt, er under to prosent. [4] Forskjellene blir likevel mindre for hvert år som går.

Også sporene etter tidligere tiders grenser kan dukke opp til overflaten, av og til på de mest uventede steder. I det 21. århundre var polsk politikk preget av skillet mellom områdene som hadde vært under henholdsvis russisk, tysk og østerriksk okkupasjon hundre år tidligere. Vi finner også dype strukturforskjeller fra århundrene med et islamsk herredømme i store deler av det sørøstlige Europa. Mens Vestens renessanse har formet sentrum i Zagreb, bærer basaren i Skopje et umiskjennelig tyrkisk preg. Også holdningene er merket av skillelinjer fra de islamske og kommunistiske imperiebyggernes tid. Som et eksempel tenker jurister i øst og vest ofte i forskjellige baner: I vestlige domstoler blir presedens tillagt betydelig vekt. Lenger øst har påtalemyndighet og forsvarer vært mer tilbøyelige til å se hver sak for seg, uavhengig av tidligere dommer. Det er en tilnærming vi kan kjenne igjen fra kommunismen, der politiske hensyn ofte overstyrte rettslige vurderinger. Eller fra islamske Midtøsten-land, der dommerne gjerne har en religiøs bakgrunn og en personlig og uforutsigbar tolkning av sharia [5]-litteraturen. I øst var det også en mer rotfestet tradisjon for å «hjelpe» sine nærmeste oppover karriere- og velstandsstigen. Å sikre seg en trygg lederstilling i stat eller kommune og så dele ut jobber til inkompetente slektninger og venner, var en mye brukt metode for å befeste den utvidede familiens posisjon. Men når det er sagt, så er nepotisme slett ikke ukjent i Vesten – heller ikke i et land som Norge. Også vi har en tradisjon for å ansette venner og bekjente både i private og offentlige stillinger. Det er med andre ord heller ikke hos oss alltid en selvfølge at de som har makt og autoritet, også har de evner og ferdigheter som stillingen krever. Som i det ironiske ordtaket fra middelalderens Tyskland [6]: «Den gud gir et embete, gir han også forstand.» Det var ikke gitt at en embetsmann hadde fått jobben i kraft av sine kunnskaper og sin kompetanse. [7]

Motorvei i vest, krappe svinger i øst

I Vest-Europa ga kombinasjonen av politisk stabilitet og teknologiske kvantesprang skyhøye vekstrater i tiårene etter den annen verdenskrig. Millioner av europeere ble hentet ut av fattigdom og inn i middelklassen. Det mest dramatiske eksempel på etterkrigstidens nytenkning var Vest-Tysklands snuoperasjon med sin valutareform i 1948. Mens den norske regjeringen fortsatt tviholdt på priskontroll, rasjonering og femårsplaner, lot den tyske finansministeren markedet bestemme priser og utvalg. At myndighetene trakk seg ut av detaljstyringen av økonomien førte til rask vekst, en absolutt nødvendighet i et samfunn som ennå manglet nesten alt etter krigens ødeleggelser. På bakgrunn av de gode resultatene ble økonomisk liberalisme den dominerende doktrinen i hele Vest-Europa på 1970- og 80-tallet. Mens det tidligere var staten som håndterte utfordringene i markedet, var det nå markedet selv som skulle styre det meste. [8]

I øst gikk det ikke fullt så bra. Der var hverdagen bestemt av storebror i Moskva. Det var lite eller ingen ytringsfrihet. Økonomien gispet etter luft under en tungrodd og virkelighetsfjern statlig planlegging. Befolkningen hadde en sterk følelse av å bli utnyttet av sin store nabo. Som i den polske anekdoten om kua som ble gitt som gave av sovjeterne. Da den skulle krysse den polsk-sovjetiske grensen, stoppet den på halvveien. Og der ble den stående. Den spiste gresset på den polske siden, mens sovjeterne melket den på den andre siden av grensen.

Da menneskemengden presset på for å komme gjennom Berlin-muren natt til den 9. november 1989, valgte noen få modige og rettskafne østtyske grensevaktoffiserer for første gang å gi ordre om ikke å skyte. Dette var det historiske øyeblikket da europeerne omsider satte punktum for en åpenbart defekt kommunistisk samfunnsmodell. Det skal ha vært flere i det sovjetiske Politbyrået, kommunistpartiets høyeste organ, som ønsket å bruke våpenmakt for å stoppe raset. Da skal Gorbatsjov ha slått neven i bordet og ropt: «Vil dere ha en tredje verdenskrig, så kan dere få den nå.» Da ble det stille rundt bordet.

Sovjetkommunismens endelikt kan sammenlignes med et større vulkanutbrudd. I begynnelsen virket det bare inn på de nære omgivelsene, det sovjetiske imperiet. Men snart skulle det få globale ringvirkninger. Det skulle endre grenser og identiteter som i et halvt århundre hadde definert den politiske, økonomiske og militære verdensorden. [9] I land som Polen, Serbia og Nord-Makedonia gikk den politiske utviklingen etter 1990 likevel stort sett bedre enn forventet. Transisjonen til et demokrati gikk greit – i hvert fall tilsynelatende. Nye og mer liberale lover ble vedtatt i høyt tempo. Men de aller fleste politikerne undervurderte utfordringene de ville stå overfor i næringslivet og i sosial sektor. Kommunistbyråkratenes femårsplaner hadde gått på tvers av både ressurser, etterspørsel og miljøhensyn. Den økonomiske samarbeidsorganisasjonen Comecon var tilpasset det 19. snarere enn det 21. århundre. Bedriftene ble holdt tilbake av overbemanning og et graverende teknologisk etterslep. Ingen hadde brydd seg om den fatale forurensningen av luft og jord, by og land, så lenge planmålene ble oppfylt.

Prisen for å kvitte seg med denne skakkjørte makroøkonomien skulle bli ekstremt høy. Etter 1990 førte markedskreftenes sjokkterapi til at den ene ikke bærekraftige fabrikken etter den andre måtte stenge portene. De kunne ikke konkurrere verken på pris eller kvalitet. Andre måtte stenges for å redde det som var igjen av miljøet. Nybakte politikere hadde hatt håpløst overdrevne forventninger om hvor raskt de kunne legge om til markedsøkonomi og få landet ut av stagnasjon og forfall. De var på vei utfor et stup uten å ane hvor langt det var ned til bunnen. Som gjødselfabrikken i DDR med 2000 ansatte: Etter frigjøringen ble bedriften solgt til private eiere. Etter en knallhard snuoperasjon var bedriften konkurransedyktig i et internasjonalt marked. Produksjonen hadde økt, mens antall ansatte var redusert til 250. Hvor skulle de mange som hadde fått sparken, finne nytt arbeid? Og hva skulle de leve av hvis de endte opp i arbeidsledighet?

Etter hvert som levestandarden falt, var misnøye i befolkningen ikke til å unngå. Og det hjalp ikke at uerfarne politikeres valgkampløfter kunne ta helt av, hinsides det en regjering ville klare å holde. Resultatet var at velgerne stemte en regjering ut av maktens korridorer snarere enn å stemme opposisjonen inn. Nye partier dukket opp rett før valg, og fosset inn i parlamentet på en stemningsbølge. Det var splittelser og fornuftsstridige allianser. Denne raskt skiftende politiske scenen ga minimal forutsigbarhet både for borgerne og for næringslivet. Det gjorde ikke saken bedre at mange politikere i maktposisjon forsøkte å grafse til seg mest mulig av verdier, vel vitende om at de satt på korttidskontrakter med velgerne.

Men utviklingen skulle snart snu. Etter noen års ørkenvandring ga økonomisk vekst og større politisk stabilitet resultater. Et stykke inn i det 21. århundre pekte de fleste pilene oppover. Vi kunne snakke om tre mer eller mindre vellykkede grupper av land i det tidligere Øst-Europa, målt opp mot det store samarbeidsprosjektet, Den europeiske union. De som var kommet lengst, var nå allerede EU-medlemmer: De baltiske landene, Višegrad-landene [10] Polen, Ungarn, Tsjekkia og Slovakia, pluss Bulgaria, Romania, Slovenia og Kroatia. Pluss det tidligere DDR som en del av et samlet Tyskland. Så fulgte de seks såkalte Vest-Balkanlandene, som forventet å bli tatt inn i varmen av Brussel om noen år eller tiår: Serbia, Montenegro, Nord-Makedonia og Albania, med Bosnia og Kosovo antagelig aller bakerst i køen sammen med Tyrkia. Enda lenger inne i skyggenes dal fant vi så de eks-sovjetiske statene Moldova, Ukraina og Hviterussland. Og Russland for den saks skyld.

Likevel var det noe som skurret. Den versjonen av Vesten som østeuropeerne beundret – og ønsket seg – var den kalde krigens tradisjonelle, antikommunistiske nasjonalstater. Her var liberalismen paret med en passende dose patriotisme. Forholdsvis homogene samfunn med et ikke altfor stort antall innvandrere var beskyttet av robuste grenser. Sett fra østsiden av Europa ble dette Vesten etter årtusenskiftet sakte men sikkert forvandlet av sin egen, liberalistiske suksess. De vestlige samfunnene var i økende grad preget av migranter, multikulturalisme og sekularisme i rammen av bevegelser som LGBT [11], MeToo og BLM [12], som hadde et idealistisk utgangspunkt, men som i varierende grad ble overtatt av fanatiske aktivister. Folk som hadde hatt sin oppvekst i totalitære regimer, reagerte også på den overhåndtagende politiske korrektheten, som de så som undertrykking av et meningsmangfold. [13] Samtidig var befolkningen i Øst-Europa fallende på grunn av lav fertilitet og utbredt emigrasjon. [14] Det var gjerne de med mest utdannelse som forlot landet. De som var blitt igjen, følte seg ofte som taperne som ikke ville eller kunne reise vestover. Det var da overmåte fristende å legge skylden på dette tidligere så forlokkende Vesten og dets avsporede liberalisme [15], og applaudere demagoger som så en vestliggjøring av samfunnet som et forræderi mot nasjonen.

Veien videre

I Norge har medias internasjonale fokus i de fleste etterkrigsårene vært på USAs innenriks- og utenrikspolitikk. Også akademia er sterkt preget av denne innfallsvinkelen. Da jeg fikk karret meg til et mellomfag i statsvitenskap som privatist tidlig på 1990-tallet, hadde mye av pensumlitteraturen  sitt utgangspunkt i amerikanske forhold, hele tiden med den amerikanske filosofen John B. Rawls som en skygge i bakgrunnen. Jeg var den eneste som ikke valgte å skrive mellomfagsoppgaven med utgangspunkt i teoriene til Rawls. I årene med president Trump skulle det så ta helt av, med en nesten monoman opptatthet av amerikanske forhold, helt i tråd med Trumps streben etter mest mulig PR . Nettopp denne ensporetheten er et tungt argument for å dreie oppmerksomheten tilbake til utviklingen i Europa. Her har den norske offentligheten gjerne vært opptatt av store aktører som Tyskland, Frankrike, Storbritannia – og Russland. Etter min oppfatning er det på høy tid at vi retter noe av søkelyset mot den delen av Europa som takket være russerne var gjemt og glemt i mer enn førti år, før grensene endelig ble åpnet. Disse landene står nå på terskelen til å ta oss igjen, forutsatt at de klarer å håndtere de mange utfordringene de kommer til å stå overfor også i fortsettelsen. De vil dermed i større grad være med på å bestemme den videre kursen i Europa, noe som vil få økende betydning også for oss her oppe i nord.

I denne boken vil jeg forsøke å gi et bilde av hvor langt det nye Europa har kommet, et Europa som Norge i høyeste grad er en del av. Et mer samkjørt Europa, men også et Europa som er truet fra mange kanter. Den mest synlige konflikten i 2020 var den stadig større utbredelsen av politisk islam, også kalt islamisme, noe som igjen førte til framveksten av nasjonalisme av det mer ekstreme slaget. Nasjonalisme-begrepet kan romme hele skalaen fra nazistenes toksiske ‘blod og jord’-ideologi til en moralsk høyverdig patriotisme. En patriot støtter og forsvarer sitt land og dets kultur, verdier og tradisjoner. En nasjonalist er i utgangspunktet mer opptatt av selvråderett. Landets borgere skal ha en størst mulig grad av selvbestemmelse både i innenriks- og utenrikspolitikken. Derfra er det en glidende overgang til en mer ytterliggående nasjonalisme. En nasjonalisme som søker å endre nåtiden med referanse til en fortid som på sviktende grunnlag blir framstilt som stolt og ærerik. En gjenoppliving av denne type krefter risikerer å tvinge et kosmopolitisk Europa tilbake til tidligere tiders synder, den gangen da hatefulle mennesker definerte andre mennesker som fiender for deretter å gjøre sitt beste for å eliminere denne ‘fienden’. Noe som i siste instans kan bety krig.

For de som tror på arven etter Erasmus, Dante, Goethe og Beethoven er dette tunge tider. Den politiske trenden går i retning av forakt for vitenskap, forskning og kultur. Antisemittismen er på frammarsj. Samvittighetskrisen som er i ferd med å velte over oss kan rive ned alt som gjorde våre samfunn store, ærefulle, og velstående. [16] Det er det liberale demokratiet og dets verdier som trues. Europa som en idé kan falle fra hverandre foran øynene våre. Trekvart århundre etter fascismenes og nazismens nederlag og tretti år etter at Berlinmurens fall markerte kommunismens fallitt står vi igjen overfor en kamp for å bevare vår sivilisasjon. En kamp som vanskeliggjøres av at den europeiske ideen ikke lenger har ubetinget støtte fra de to allierte som reddet kontinentet fra selvmord to ganger i forrige århundre; én på den andre siden av Atlanterhavet; én på den andre siden av Den engelske kanal.

Europa gikk også på en smell i koronakrisen i 2020. Paradoksalt nok synliggjorde pandemien både de mørke og de mer positive sider ved globaliseringen. Viruset rammet hardest i de miljøene der folk var knyttet sammen i tette nettverk, det være seg i megabyer eller som et resultat av langtransport og turisme. Turisten og flyktningen ble symboler på globaliseringens motstridende ansikter. [17] De som tidligere hadde vært blendet av troen på globaliseringens fortrinn begynte å se seg om etter andre løsninger. Nasjonale tiltakspakker styrket en underliggende trend mot global fragmentering og regionalisering. Men samtidig førte krisen europeerne sammen på en måte vi aldri tidligere har sett. Den demonstrerte at liberale demokratier, med sine uregjerlige partier og parlamenter, kan komme opp med nye løsninger og finne nye veier samtidig som de holder fast på sine grunnleggende overbevisninger og praksiser. [18] Også publikums holdninger til ekspertisen ble endret. Krisen avdekket de samfunnsmessige fordelene ved en kompetent regjering. De langsiktige økonomiske konsekvensene var imidlertid ikke lystelig lesing. Kineserne hadde stengt ned en region, mens mye av resten av landet fungerte tilnærmet som før. Europeerne gikk mye lenger med sin nedstengning av hele land, og med et dramatisk fall i økonomisk aktivitet som resultat. Det er ikke umulig at vi i framtiden vil snakke om en «generasjon C»; C for Covid-19. Dette er dagens barn og unge, som kan ende med å vokse opp midt i en katastrofal lavkonjunktur. [19]

I alt dette må vi likevel ikke glemme vår felleseuropeiske bakgrunn. Når en gjennomsnittlig europeer går langt nok tilbake i familiehistorien, vil hun alltid finne røtter i andre land. Også i Norge, det mest isolerte landet i Europa bortsett fra Island, vil de fleste ha utenlandske forfedre et stykke tilbake i tid. For et par århundrer siden kom min familie både på mors- og farssiden fra utlandet, nærmere bestemt fra Danmark. Hvem vet hvor de kom fra hvis vi går enda lenger tilbake. Schleswig-Holstein? Østerrike? Dette er enda et argument for å løfte fram fortiden når vi ser på hvor veien kan gå videre. Historien er et unikt verktøy: Et gigantisk, ukontrollert eksperiment der faktamengden er ubegrenset. Våre forfedres gjerninger – og ugjerninger – er åpne for uendelig mange fortolkninger etter hvert som historikerne blar seg gjennom kildene for å finne personer og begivenheter som påvirket utviklingen. [20] Med utgangspunkt i dette historiske mangfoldet kan det ikke overraske at østeuropeerne er langt mer historiebevisste enn nasjonene lenger vest. Gjennom århundrene var det ofte her sivilisasjonene støtte sammen, med store konsekvenser både for lokalbefolkningen og for vårt kontinent. Som Tysklands tidligere statsminister Konrad Adenauer uttrykte det: «Historien er summen av alt som ikke burde ha hendt.» Særlig forrige århundre var en tid med store endringer. Verdenskriger, imperiers kollaps, flytting av geografiske og ideologiske grenser, stats- og sivilisasjonsbygging, økonomisk tilbakegang og vekst. Uten å kjenne denne fortellingen er det vanskelig å danne seg et bilde av hvordan europeerne ser verden i dag. For å illustrere denne utviklingen vil jeg bruke Polen, Serbia og Nord-Makedonia som eksempler. Tre land som altfor ofte har vekslet mellom å være midt i stormens sentrum og i en gjenglemt periferi, og som hver på sitt vis har formet Europa. [21] Det var fascinerende å se hvor forskjellig disse tre gamle men samtidig nye landene har taklet både historien og den vanskelige friheten etter 1990. Dermed har de også påvirket resten av Europa, og i noen grad gjort oss til det vi er i dag.

